২০০২ সালে খুলনার রায়েরমহল এলাকার হুমাইয়া বেগম তার স্বামী মুরাদ হোসেনের বিরুদ্ধে নারী নির্যাতনের অভিযোগে একটি মামলা  করেছিলেন। মামলাটি বর্তমানে নারী শিশু নির্যাতন দমন বিশেষ আদালতে বিচারাধীন রয়েছে। ৩ থেকে ৪ মাস পরপর তাকে আদালতে আসতে হয়। খরচ হয় টাকা। মামলাটির বিচার কবে সম্পন্ন হবে, কবে কাঙ্ক্ষিত রায় পাবেন তা যেমন তিনি জানেন না তেমনই জানেন না তার আইনজীবী। মামলার আসামি মুরাদ হোসেনকেও গত ৯ বছর ধরে আদালতে হাজিরা দিতে হচ্ছে। বিচারকার্যে দীর্ঘসূত্রতার কারণে নির্যাতনকারী স্বামীর বিরুদ্ধে মামলা পরিচালনার আগ্রহ এক প্রকার হারিয়ে ফেলছেন বাদী হুমাইয়া বেগম।  খুলনার বিভিন্ন আদালতের প্রায় একই রকম চিত্র। জমে থাকা মামলাগুলোর বিচার সম্পন্নে  সংশ্লিষ্ট বিচারকদের আন্তরিকতার অভাব না থাকলেও মহানগর দায়রা জজ আদালত না থাকা, বিচারক ও বিচারিক আদালত স্বল্পতা, সাক্ষীদের সমন দেয়া সত্ত্বেও আদালতে না আসাসহ নানাবিধ কারণে বিচারকার্য বিলম্বিত হচ্ছে বলে জানা গেছে। মামলা জটের কারণে বিচারপ্রার্থীরা নানাভাবে দুর্ভোগের শিকার হচ্ছেন। আগ্রহ হারিয়ে ফেলছেন মামলা পরিচালনায়। অনুসন্ধানে দেখা গেছে, বিভিন্ন আদালতে দুই যুগ আগের পুরনো মামলা এখনো বিচারাধীন রয়েছে। প্রতিদিন যে পরিমাণ মামলা আদালতগুলোতে আসছে তাতে মামলার জট দিনকে দিন বেড়েই চলেছে।  সূত্র জানায়, খুলনা জেলা ও  দায়রা জজের অধীনে ১৮টি আদালতে ১২ হাজার ৮০২ মামলা বিচারাধীন রয়েছে। এর মধ্যে খুলনা জেলা ও দায়রা, অতিরিক্ত জেলা ও দায়রা জজ ৪টিসহ যুগ্ম জেলা জজ ৪টি আদালতে ৪ হাজার ৪৪৮টি ফৌজদারি মামলা বিচারাধীন রয়েছে। বাকি ৯ আদালতে দেওয়ানি মামলার সংখ্যা ৮ হাজার ৩৫৪টি। জজশিপের প্রতিটি আদালতে বিচারের জন্য ৮০০ থেকে ১ হাজার মামলা বরাদ্দ রয়েছে। প্রতি কার্যদিবসে বিচারের জন্য ১৫ থেকে ২০টি মামলা রাখা হয়। মামলার সংখ্যাধিক্যের কারণে একেকটি মামলার পরবর্তী কার্যদিবস নির্ধারণ করা হয় প্রায় দেড় থেকে দুই মাসের ব্যবধান দিয়ে। এ কারণে বিচারকার্যে  দীর্ঘসূত্রতার সৃষ্টি হচ্ছে। এছাড়া দেশের সব বিভাগীয় শহরে মহানগর দায়রা জজ থাকলেও খুলনায় তা নেই। যে কারণে জেলা জজ আদালতসমূহে    মামলার চাপ বাড়ছে। আবার বিচারকার্যের ধারাবাহিকতায় মামলার নিষ্পত্তি হতে না হতেই নতুন মামলা আসছে। ফলে মামলাজট থেকেই যাচ্ছে।  অনুসন্ধানে জানা গেছে, মামলাজটের পেছনে বিচারক ও বিচারিক আদালতের স্বল্পতার পাশাপাশি আরো কিছু কারণ রয়েছে। মামলার সাক্ষীদের আদালতে হাজির হতে সমন বা গ্রেফতারি পরোয়ানা জারি করা হলেও সংশ্লিষ্ট সংস্থাগুলো তা ঠিকমতো কার্যকর করছে না। বিভিন্ন থানায় দিনের পর দিন  ওয়ারেন্ট পড়ে থাকে বলে অভিযোগ পাওয়া যায়। আবার অনেক সময় সাক্ষীদের খুঁজে না পাওয়ায় পুলিশের প্রতিবেদন আদালতে পেঁৗছাতে সময়ক্ষেপণ হয়। বিচার বিলম্বিত হওয়ায় মামলার আলামতও অনেক সময় নষ্ট হয়ে যায়।  খুলনার আদালতের সরকারের পক্ষের একজন আইনজীবী (পিপি) কাজী আবু শাহিন জানান, মামলাজটের অন্যতম কারণ বিচারক স্বল্পতা। তিনি অতিরিক্ত জেলা ও দায়রা জজ ৩য় আদালতের উদ্ধৃতি দিয়ে বলেন, এই আদালতে প্রায় ৩ বছর যাবৎ বিচারকের পদ শূন্য রয়েছে। নারী নির্যাতন দমন বিশেষ আদালতের সংখ্যাও বাড়ানো দরকার। কারণ এ আদালতে কমপক্ষে ৪ হাজার মামলা (পুলিশের  দায়েরকৃত) বিচারাধীন রয়েছে। মামলার গুরুত্বপূর্ণ সাক্ষী সরকারি কর্মকর্তা, চিকিৎসক, তদন্ত কর্মকর্তা ও ম্যাজিস্ট্রেটদের সাক্ষ্য দেয়ার জন্য বারবার সমন জারির পরও তারা ঠিকমতো আসেন না। এ কারণেও বিচারকার্যে দীর্ঘসূত্রতার সৃষ্টি হচ্ছে। বিষয়টি আইন মন্ত্রণালয়কে জানানো হয়েছে বলে তিনি জানান।  মানবাধিকার সংগঠক অ্যাডভোকেট মোমিনুল ইসলাম বলেন, ১০ বছর আগে খুলনায় আদালতের যে সংখ্যা ছিল এখনো তাই রয়ে গেছে। অথচ জনসংখ্যা বৃদ্ধির সঙ্গে সঙ্গে বাড়ছে অপরাধ ও মামলার সংখ্যা। বিচার বিলম্বিত হলে ন্যায়বিচার বিঘি্নত হওয়ার আশঙ্কা থাকে।  বিচারে দীর্ঘসূত্রতার কারণে বাদীপক্ষ মামলা পরিচালনায় আগ্রহ হারিয়ে ফেলেন। আর শাস্তি না পাওয়ায় অপরাধীরা আরো বেশি শক্তিশালী হয়ে ওঠে।  গত বছর ৪ নভেম্বর আইন প্রতিমন্ত্রী অ্যাডভোকেট কামরুল ইসলাম খুলনা সফরকালে বিচারক ও আইনজীবী সমিতির নেতৃবৃন্দের সঙ্গে এক গুরুত্বপূর্ণ বৈঠকে মিলিত হন। আইন প্রতিমন্ত্রী ন্যায়বিচারের স্বার্থে ও মামলাজট কমাতে দ্রুত খুলনায় মহানগর দায়রা জজ আদালত স্থাপনসহ নারী শিশু নির্যাতন দমন আদালতের সংখ্যা বাড়ানো হবে বলে প্রতিশ্রুতি দেন। এরপর প্রায় ৮ মাস গত হয়েছে। আইন প্রতিমন্ত্রীর প্রতিশ্রুতি  বাস্তবায়িত হলে খুলনার আদালতগুলোর মামলাজট অনেকাংশে কমে যাবে বলে মনে করেন অভিজ্ঞমহল। মামলাজট কমলে জনগণের দুর্ভোগও লাঘব হবে। দ্রুত বিচার নিশ্চিত করতে পারলে অপরাধমূলক কর্মকা-ও বহুলাংশে হ্রাস পাবে।